ข้อมูลสรุป (Executive Summary)

บริษัทปูนซิเมนต์ไทย จำกัด (มหาชน) เป็น Holding Company ของเครือซิเมนต์ไทย
ซึ่งเป็นกลุ่มบริษัทอุตสาหกรรมที่ใหญ่ที่สุดของประเทศไทย
มีการบริหารงานโดยการจัดแบ่งธุรกิจออกเป็น 5 กลุ่มธุรกิจ และ 2 บริษัทโฮลดิ้ง
โดยประกอบไปด้วย กลุ่มธุรกิจ ซิเมนต์ ปิโตรเคมี กระดาษและบรรจุภัณฑ์ ผลิตภัณฑ์ก่อสร้าง
และธุรกิจจัดจำหน่าย บริษัทโฮลดิ้ง 2 บริษัท ได้แก่ บริษัทซิเมนต์ไทยโฮลดิ้ง จำกัด
ทำหน้าที่บริหารการลงทุนในธุรกิจที่ไม่ใช่ธุรกิจหลักของเครือฯ และบริษัทซิเมนต์ไทยพร็อพเพอร์ตี้
(2001) จำกัด (มหาชน) ทำหน้าที่บริหารเขตอุตสาหกรรมและอสังหาริมทรัพย์ของเครือฯ

ในปี 2545 ผลการดำเนินงานของธุรกิจต่างๆ ของเครือซิเมนต์ไทย
อยู่ในเกณฑ์ดีขึ้นอย่างต่อเนื่องและดีกว่าปีที่ผ่านมาค่อนข้างมาก
โดยเฉพาะธุรกิจกระดาษและบรรจุภัณฑ์ ปิโตรเคมี และปูนซีเมนต์
ทั้งนี้เป็นผลมาจากการเติบโตของตลาดในประเทศ และการที่ทุกธุรกิจในเครือฯ
มีความสามารถในการปรับตัวทั้งในด้านกลยุทธ์การดำเนินธุรกิจและวัฒนธรรมองค์กร
เพื่อเพิ่มประสิทธิภาพการผลิต ขายในประเทศมากขึ้น
ขยายการส่งออกเพื่อเพิ่มระดับการใช้กำลังผลิต ดำเนินการลดต้นทุนการผลิต ค่าใช้จ่ายบริหาร
ดอกเบี้ย ค่าใช้จ่ายทางการเงิน และค่าใช้จ่ายอื่นๆ
เพื่อให้ทันกับสถานการณ์ทางธุรกิจและการแข่งขันที่เปลี่ยนแปลงไป โดยผลการดำเนินงานประจำปี
2545 ของบริษัทปูนซิเมนต์ไทย จำกัด (มหาชน) และบริษัทย่อย มีรายได้รวม 130,072 ล้านบาท
เทียบกับปีก่อน จำนวน 122,643 ล้านบาท เพิ่มขึ้น 7,429 ล้านบาท หรือร้อยละ 6
ทั้งนี้เป็นผลจากความต้องการสินค้าและบริการที่สูงขึ้นในเกือบทุกธุรกิจ ทำให้มีกำไรสุทธิ 14,604
ล้านบาท เป็นกำไรจากการดำเนินงาน 11,142 ล้านบาท และกำไรจากการขายเงินลงทุนสุทธิ
3,462 ล้านบาท

สินทรัพย์รวมของบริษัทฯ และบริษัทย่อย ณ วันที่ 31 ธันวาคม 2545 มีจำนวน 235,644 ล้านบาท
ใกล้เคียงกับสิ้นปี 2544 จำนวน 235,981 ล้านบาท

หนี้สินรวมของบริษัทฯ และบริษัทย่อย ณ วันที่ 31 ธันวาคม 2545 มีจำนวน 147,714 ล้านบาท
เทียบกับ ณ สิ้นปี 2544 จำนวน 169,896 ล้านบาท ลดลง 22,182 ล้านบาท โดยในปี 2546
บริษัทฯ ยังคงมีนโยบายที่จะลดภาระหนี้สินและค่าใช้จ่ายดอกเบี้ยลงอีกอย่างต่อเนื่อง

การดำเนินนโยบายทางด้านการเงินด้วยการออกหุ้นกู้
การเพิ่มสัดส่วนการกู้ยืมจากธนาคารในประเทศเพื่อลดหนี้ต่างประเทศ
และการทำธุรกรรมอนุพันธ์ทางการเงิน
ล้วนแต่เป็นไปตามนโยบายและแนวที่คณะกรรมการบริษัทให้ความเห็นชอบแล้วและมีการควบคุมขั้นตอนการปฏิบัติงานให้เป็นไปตามนโยบาย
ส่งผลให้หนี้ต่างประเทศของบริษัทฯ ลดสัดส่วนลงเหลือเพียงร้อยละ 1 ในปี 2545 ทำให้บริษัทฯ
สามารถลดความเสี่ยงจากการผันผวนของอัตราแลกเปลี่ยนลงได้อย่างมาก

นอกจากนี้ เครือฯ
ยังมีรายได้เป็นเงินตราต่างประเทศเพิ่มมากขึ้นจากการเพิ่มมูลค่าการส่งออกสินค้าครอบคลุมทุกภูมิภาคทั่วโลกได้มากขึ้น
ปัจจุบัน เครือฯ มีมูลค่าการส่งออกคิดเป็นประมาณร้อยละ 31 ของมูลค่าการขายทั้งหมด

นอกจากการดำเนินงานโดยตรงเพื่อให้ธุรกิจในเครือฯ
สามารถลดต้นทุนและเพิ่มกำไรจากการดำเนินงานได้อย่างมีประสิทธิภาพและประสิทธิผลแล้ว
สิ่งที่แสดงถึงความพร้อมในการปรับตัวเข้ากับโลกธุรกิจปัจจุบันอีกประการหนึ่งคือ ทุกธุรกิจของเครือฯ
มีการสร้างวัฒนธรรมองค์กรของตนที่สอดคล้องกับลักษณะการดำเนินธุรกิจซึ่งแตกต่างกันไป
เพื่อให้สามารถนำธุรกิจไปสู่ความสำเร็จและสามารถตอบสนองความต้องการของตลาดและลูกค้าได้อย่างมีประสิทธิภาพสูงสุด
อันเป็นปัจจัยสำคัญของการเพิ่มมูลค่ารวมของธุรกิจ

เครือซิเมนต์ไทยได้ดำเนินธุรกิจตามหลักบรรษัทภิบาลที่ดี (Good Corporate Governance)
ทั่วทั้งองค์กรอย่างต่อเนื่องมาเป็นเวลานาน
โดยมีความเชื่อมั่นว่าหลักการบรรษัทภิบาลภายใต้การกำกับดูแลที่ดีของฝ่ายจัดการและคณะกรรมการบริษัท
เพื่อให้องค์กรธุรกิจดำเนินงานอย่างโปร่งใส ตรวจสอบได้และเป็นธรรมต่อผู้มีส่วนเกี่ยวข้องทุกฝ่าย
จะส่งผลดีต่อความเจริญเติบโตขององค์กร
และในระยะยาวจะเสริมสร้างความเข้มแข็งให้กับเศรษฐกิจของประเทศได้

เครือซิเมนต์ไทยยังคงมุ่งเน้นระบบบริหารคุณภาพทั่วทั้งองค์กร(Total Quality Management:
TQM) โดยกระตุ้นให้พนักงานทุกระดับมีจิตสำนึกเรื่องการเพิ่มผลผลิตเพื่อเพิ่มศักยภาพในการแข่งขัน
รวมทั้งส่งเสริมให้เกิดความปลอดภัยในการทำงานแก่พนักงาน และให้ความสำคัญกับการอนุรักษ์
สิ่งแวดล้อม โดยเฉพาะอย่างยิ่งในเขตพื้นที่ของบริษัทและชุมชนรอบโรงงาน นอกจากนั้นเครือฯ
ยังคงสนับสนุนกิจกรรมและโครงการต่างๆ อันเป็นประโยชน์แก่สังคม ทั้งในระดับท้องถิ่น ภูมิภาค
และระดับประเทศ อย่างสม่ำเสมอดังเช่นที่เคยปฏิบัติมา

ในปี 2546 เครือซิเมนต์ไทยคาดการณ์ว่า ตลาดของสินค้าส่วนใหญ่ของเครือฯ
จะยังคงมีอัตราการขยายตัวอย่างต่อเนื่องตามการเติบโตของเศรษฐกิจในภูมิภาคและในประเทศ
โดยเฉพาะความต้องการในตลาดซีเมนต์และผลิตภัณฑ์ก่อสร้าง คาดว่าจะขยายตัวถึงร้อยละ 10 -
15 ตามการเติบโตอย่างมากของภาคการก่อสร้างที่อยู่อาศัย สำหรับธุรกิจปิโตรเคมี
ความไม่แน่นอนของสถานการณ์ในตะวันออกกลาง
ทำให้ความต้องการเม็ดพลาสติกและราคาอยู่ในภาวะชะลอตัว
แต่คาดว่าหากสถานการณ์ดังกล่าวคลี่คลายลง
ความต้องการเม็ดพลาสติกจะเพิ่มขึ้นตามภาวะเศรษฐกิจของโลกที่ปรับตัวดีขึ้น
ในส่วนของธุรกิจกระดาษและบรรจุภัณฑ์
คาดว่าราคาของผลิตภัณฑ์จะสูงขึ้นตามปริมาณความต้องการในประเทศและ ภูมิภาคที่เพิ่มขึ้น
โดยสรุปคาดว่าปริมาณขายรวมของเครือฯ จะเพิ่มสูงขึ้น
โดยมีความต้องการของสินค้าและราคาของสินค้าเป็นปัจจัยสำคัญที่จะส่งผลต่อการเปลี่ยนแปลงผลการดำเนินงานของเครือฯ
ทั้งนี้อัตราการเติบโตของบริษัทยังคงขึ้นอยู่กับภาวะเศรษฐกิจโลกและของประเทศ
รวมถึงปัจจัยความเสี่ยงต่างๆ ของธุรกิจที่เครือฯ มีส่วนเข้าไปเกี่ยวข้องด้วย